google/wiki40b huggingface dataset:
Vlieland

Historie

På grunn av stormfloa i 1287 blei Vlieland skilt fra det frisiske fastlandet, noe som var en del av prosessen som skapte Vadehavet. På et tidspunkt oppsto Eierlandsdjupta (Eierlandse Gat), resultatet var at den nordlige delen av Texel, Eierland, skilte seg fra Vlieland. Gjennom flere forandringer i havstrømmene har vestsida av Vlieland fortsatt å erodere.
Utenom Oost-Vlieland var det tidligere en til landsby; West-Vlieland. I 1736 blei de siste husene forlatt på grunn av flere tiår med oversvømmelser og forsøk på gjenoppbygging.
Til 1942 tilhørte Vlieland provinsen Noord-Holland. Sjøl om Vlieland er ei av De frisiske øyene, snakkes det ikke vestfrisisk på øya. Den opprinnelige dialekta var ei Hollandsk dialekt. I dag snakkes det moderne Nederlandsk på Vlieland, den siste dialektbrukeren var Petronella de Boer-Zeylemaker som døde i 1993, 107 år gammel.

Transport

Rederiet Doeksen har Fergerute mellom Harlingen på fastlandet, Terschelling og Vlieland, dessuten har rederiet de Vriendschap sommerrute spesielt for syklister og vandrere mellom De Cocksdorp på Texel og Vliehors på Vlieland.
Det er ei bussrute på Vlieland, rute 110 som kjøres av TCR Vlieland.
I tillegg til fergekaia har Oost-Vlieland ei småbåthavn med plass til omtrent 250 båter. Havna, som bygges ut for øyeblikket, er om sommeren ofte full allerede etter kl. 14.00. Nærmeste alternativ er West-Terschelling som ligger halvanna til to timers seilas unna.
Oppe på Vuurboetsduin står Vlieland sitt fyrtårn. Tårnet sjøl er ikke mer en 18 meter høgt, men ligger likevel høgt i landskapet bygd på ei sanddyne 36 meter over havet. Tårnet blei flytta fra IJmuiden til Vlieland i 1909.

Turisme

Turisme er den dominerende næringa på Vlieland. Øya har mange hoteller, hytteutleie, campingplasser o.l. Øya har 20km strand og 26km sykkelsti.
Lilja 4-ever

Handling

Lilja (Oksana Akinshina) er en 16 år gammel russisk jente som bor med sin enslige mor i Estland, i det tidligere Sovjetunionen. Hennes mor har truffet en mann som sier at han skal ta dem med til Amerika. For Lilja blir skuffelsen stor da hennes mor sier at hun og hennes nye mann skal reise til Amerika først, og at Lilja skal komme etter senere. Kort tid etter at moren har reist, innser Lilja at det aldri var meningen at hun skulle få bli med og at hun i realiteten er forlatt av sin mor.
Lilja etterlates ensom hos sin gamle tante Anna, som umiddelbart tvinger henne til å flytte til en forfallen leilighet og deretter overlater henne til seg selv. Lilja må skaffe penger og mat for dagen, og ender raskt opp i et nettverk av prostitusjon og menneskehandel. Hennes eneste venn er den 14 år gamle gutten Volodja (Atrtyom Bogucharsky). Når så Andrej (Pavel Ponomaryov), en ung mann som blir hennes kjæreste og lover henne et nytt og bedre liv med jobb i Sverige, kommer inn i hennes liv, tror hun at hun skal bli lykkelig. Det hun ikke vet er at hun fremdeles er fanget i en internasjonal sex-handel. Drømmen om det gode liv i Sverige blir ikke slik hun hadde forventet seg. I stedet er det begynnelsen på et mareritt.

Om filmen

Lilja 4-ever handler om menneskehandel i Baltikum. Filmen har vist seg å være den mest «ubarmhjertelige» og «desillusjonerende» virkelighetsskildrende historie fortalt på svensk film i hele den svenske filmhistorien. Filmen er dagsaktuell og universell ved at den tar opp et så viktig tema som menneskehandel. Man kan også trekke linjer til en virkelig hendelse fra 1990-tallet hvor Dangoule Rasalaite, ei jente fra Litauen, blir solgt som sexslave i Sverige. Hun tok livet sitt ved å hoppe fra en bro i Malmö. Det er også blitt produsert en TV-dokumentar av TV4 i Sverige om denne kvinnens skjebne. Filmen ble nominert til en rekke priser og vant bl.a. disse prisbelønte Guldbagger prisene; beste kvinnelige hovedrolle, beste foto, beste regi, beste film og beste manuskript. 
Filmen for øvrig skaper et alvorsperspektiv av stemning og følelse som også kan registreres i tidligere filmer av Lukas Moodysson. 
Scenene er spilt inn i Tallinn og Paldiski i Estland. De svenske scenene er spilt inn i Malmö og Trollhättan.
Elektrisk fly

Elektrisk fly, som kan forkortes til elfly, er flygende flyfarkoster med elektrisitet som driftskraft i form av elektriske motorer som får strøm fra forskjellige kilder. Et elfly kan hente strøm fra både interne og eksterne kilder; som batteri, brenselcelle, solcelle, superkondensator, trådløs strømoverføring og kraftledning. Helt fra begynnelsen på flyets historien hadde det vært en fascinasjon for elektriskdrevne flyfarkoster, det første luftskipet under egne motordrift hadde en elektrisk motor i 1883. Det første egentlige flyet med elektrisk motor flyr for første gang den 21. oktober 1973, da Militky-Brditschka MB-E1 som en variant av motorglideflyet HB-21 Krähe (Kråke) lettet oppe i luften i Wels, Østerrike.
Siden den første flygningen var elektriske fly utprøvd med forskjellige teknologi som solcelledrift og hydrogendrift, men det var som hjelpemotor den elektriske motoren fikk sitt gjennombrudd for motorglideflyene. Etter en kortvarig flørting med solcelledrift returnerte motorglideflyene til batteridrift etter innføring av nytt batteriteknologi som litiumionebatterier som har mye større batterieffekt i forholdet til vekten. Et av de elektriske motorglideflyene som bygges, var den svenske Saab MERA 01 i juni 2009. Kommersialiseringen av de elektriske flyene skjøt ikke fart før Airbus fattet interesse for strømdrift med prosjektet Airbus E-Fan i 2013. Dette var startskuddet på en rivende utvikling av elektriske motorsystemer og strømlagring for fly utover 2010-årene. 
I skrivende stund (juli 2019) er en rekke prosjekter på elektrisk fly underveis som Eviation Alice og Wright Electric ECO-150R ment for passasjerflytrafikk. Elektrisitetsdrift har også vunnet terreng innenfor hybridflykonseptet der begge fremdriftssystemer på oljebaserte brensel og strøm kan utfylle hverandre.
Monster Allergy

Monster Allergy er en tegneserie inspirert av manga. Den ble lansert i mars 2003 etter en idé av Katja Centomo, som også er seriens forfatter. I likhet med W.I.T.C.H. blir Monster Allergy laget av italienske Disney-tegnere.
Serien foregår i den fiktive byen Bigburg, og begynner når Beate Poteta (originalnavn Elena Patata) gjør seg til venns med Zick, den bleke og innadvente nabogutten. Zick er synsk, og kan blant annet se at spøkelser og monstre finnes overalt blant oss. Derfor blir huset hans brukt som soningsanstalt av Timothy-Flått, et monster maskert som katt. Timothys offisielle oppgave er å bevokte mistilpassede monstre, men egentlig er han der like mye for observere Zicks utvikling. Beate er ikke synsk, men tror på Zick når han forteller hva han ser. 
Fortellerstilen er en blanding av ambisiøs «fantasy» i stil med Harry Potter, og burlesk humor som kan minne om den en finner i bøker av Roald Dahl. Serien er særlig populær i Frankrike og Italia, og siden sommeren 2004 har den også gått som månedsblad i flere nordiske land, blant annet Norge.  Egmont Serieforlaget måtte imidlertid legge ned sin bladutgave, tilsynelatende grunnet for dårlig salg. En tegnefilmserie som tett følger tegneseriens stil begynte på TV i 2005, og har siden 2006 vært vist på NRK1.
Bennett Escarpment

Bennett Escarpment er en stein- og isskrent som dreier sørvestover i 38 km fra Mount Pollard i Prince Charles Mountains. Den ble kartlagt etter landmålinger og flyfoto tatt under Australian National Antarctic Research Expeditions i 1956–65 og navngitt av Antarctic Names Committee of Australia etter J.M. Bennett, en fysiker ved Mawson-stasjonen i 1965.
Macdonald

Macdonald eller Tamarii er et vulkansk undervannsfjell sørvest for Rapa Iti og Marotiri i Fransk Polynesia. Det stiger 1800 meter opp fra havbunnen og toppen befinner seg 27 meter under havets overflate. Den vulkanske aktiviteten her er en del av et varmepunkt, som er opphavet til Australøyene og Cookøyene. Før utbruddet i 1989 var toppen av Macdonald målt til 39 meter under havoverflaten. En artikkel fra 1989 regnet det for sannsynlig at Macdonald ville nå overflaten i nær framtid.
Vulkanen er oppkalt etter vulkanologen Gordon Andrew Macdonald fra USA.
St. Olav videregående skole (Sarpsborg)

Skuespill

St. Olav har som tradisjon å sette opp et skuespill ved begynnelsen av hvert skoleår, arrangert av førsteklassene ved de studiespesialiserende linjene. Undervisningstiden i norsk går med til dette, og det leies inn noe ekstern hjelp. Skuespillet fremføres både for skoleelever i skoletiden og på kveldstid, primært med foreldre og annen familie som målgruppe. I 2007 ble skuespillet Jeppe på bjerget satt opp, mens Romeo og Julie ble satt opp i 2008.
Ollie Halsall

Karriere

Halsall kom til London i 1967 for å spille vibrafon for poprockutfordrerne Timebox, sammen med bassisten Clive Griffiths og keyboardisten 'Professor' Chris Holmes. Halsall begynte å spille gitar, og de fikk med seg Mike Patto som vokalist og 'Admiral' John Halsey på trommer.
Det er blitt hevdet at den suggestive elektriske gitaren på Donovans psykedeliske hitsingle "The Hurdy Gurdy Man" (1968) ble traktert av Halsall.  
I 1970 fulgte han med Chris Holmes og Mike Patto ut av Timebox og var med på å danne bandet Patto, som spilte progressiv jazzrock. Ollie Halsalls måte å traktere gitaren på ga gruppa en nesten legendarisk status.
I 1973 forlot Halsall gruppa for bli medlem av Jon Hisemans Tempest. Etter mindre enn ett år sluttet han for å bli sessionmusiker for blant annet Kevin Ayers, men kom snart til å få fast plass i Ayers band The Soporifics.
I 1975 ble Patto gjenforent for å spille kun tre veldedighetskonserter. Samspillet mellom Halsall og Patto førte imidlertid samme år til dannelsen av Boxer. De nådde aldri å bli skikkelig etablert ettersom  Mike Patto brått døde i 1979 midt under bandets kontraktmessige forpliktelser med Virgin Records. Gruppa huskes mest for debutalbumet Below The Belt med et noe kontroversielt omslagsdesign. 
Trolig er Halsall mest berømt gjennom sitt solide arbeid for The Rutles' All You Need Is Cash i 1978, hvor han spilte en rekke instrumenter, og sto for både vokalinnslag og koring på låter som «Doubleback Alley», «With a Girl Like You» og «Get Up and Go». Eric Idle tok som skuespiller Halsalls plass i filmen, hvor han kun var å se i en liten rolle som Leppo, den femte Rutle, som gikk seg vill og ble mistet i Hamburg.
I 1976 tok Halsall dessuten opp samarbeidet med Ayers. De to fortsatte å spille sammen i seksten år. I 1989 overtok han også for Enrique Sierra, som var blitt syk, og spilte i det spanske rockebandet Radio Futura.
Halsall døde av en overdose heroin i 1992.
Fylkesvei 3948

Fylkesvei 3948 går mellom Vehus i Vennesla og Stokkeland i Songdalen. Veien er 7,2 km lang.
Frem til 2019 hadde veien betegnelsen Fylkesvei 107.
Reginella Campagnola

«Reginella Campagnola» er en opprinnelig italiensk sang. Melodien ble skrevet av Eldo Di Lazzaro i 1939, mens den italienske teksten ble skrevet av C. Bruno. Den engelskspråklige teksten ble skrevet av Harald Adamson. Under tittelen «The Woodpecker Song» ble den en hit, innspilt av Glenn Miller, The Andrews Sisters og Kate Smith i 1940.

Norsk versjon

Tola har skrevet en norsk tekst.

Annen sang

Denne sangen må ikke forveksles med «Woody Woodpecker Song». Den ble komponert senere i 1940-årene av George Tibbles og Ramey Idriess og brukt i tegnefilmene om Hakke Hakkespiett.
FA-cupen 1912/13

FA-cupen 1912/13 var den 42. sesongen av den engelske FA-cupen. Aston Villa vant 1–0 over Sunderland i finalen, som også i år ble spilt i Crystal Palace i London.
José Paulo Bezerra Maciel Júnior

Landslaget

Han debuterte for det brasilianske landslaget den 11. september 2011 i en kamp mot Argentina. Den 20. september 2012 scoret han sitt første landslagsmål også det var mot Argentina. 
Han ble tatt ut i Brasils VM-tropp til Fotball-VM 2014.
Han ble tatt ut i Brasils tropp til VM i fotball 2018 i Russland.
Kalkvikkefly

Utseende

Et middelsstort (vingespenn 35 – 40 mm), lysgrått nattfly med forholdsvis brede vinger. Kroppen er lysgrå bortsett fra en svartbrun "krage". Forvingen er lysgrå, litt brunlig, med tallrike, korte, mørke tverrstreker. Vingeårene er hvite, markert lysere enn resten av vingen. Det mørke nyremerket som sitter litt foran midten av vingen er oppdelt av flere lyse årer. Det er ingen mørke flekker ved vingens forkant. Bakvingen er gråhvit.

Levevis

Arten er knyttet til enger og tørre bakker på basisk berggrunn, for eksempel kalkstein og basiske skifere. Larvene lever på fuglevikke (Vicia craccae), kanskje også andre vikker. De voksne sommerfuglene flyr i juni – juli, tidligere enn de to andre norske Lygephila-artene.

Utbredelse

Arten forekommer i Europa, unntatt lengst i nord og sør, og videre østover til Japan. I Norge er den funnet spredt på Sørlandet og Østlandet, og i indre Sogn.
Cody Garbrandt

Bakgrunn

Garbrandt ble født og vokste opp i Uhrichsville, Ohio. Han begynte å bokse i en alder av 15 år, trent av onkelen, som hadde vært reserve i olympiatroppen i sporten. På Claymont High School konkurrerte Garbrandt i bryting og amerikansk fotball. Han vant et statsmesterskap i bryting i 2007, ved å beseire Zach Neibert 4-2, og ble visemester i 2008. Garbrandt ble også USAs seniormester i bryting i 2010, men endte med å fokusere på boksing i stedet for bryting. I amerikansk fotball vant Garbrandt All-State æresbevisninger som linebacker i sin juniorsesong. Til tross for at han ikke konkurrerte i bryting i løpet av sine siste to år på high school, deltok Garbrandt i en nasjonal turnering som senior og kom på femteplass, noe som vekket interessen til flere universitetsklubber. Garbrandt spilte i en kort periode for Newberry College og Notre Dame College, før han sluttet av akademiske grunner. Samtidig fortsatte Garbrandt sin amatørkarriere innen MMA, og hadde sin første kamp i 2009. Han konkurrerte i flere amatørkamper i Ohio før han ble profesjonell i 2012.

MMA-karriere

Som MMA-amatør vant Garbrandt 6 kamper, og tapte 2, før han gjorde sin profesjonelle debut i 2012. Per november 2017 hadde han vunnet elleve kamper og tapt én, og han hadde vunnet over ni av sine motstandere ved KO eller TKO. Før kampen mot James Porter i mai 2014, flyttet han fra Ohio til Sacramento, California for å trene hos Team Alpha Male i et forsøk på å fremme karrieren.

Ultimate Fighting Championship

Garbrandt gjorde sin debut mot Marcus Brimage den 3. januar 2015, ved UFC 182. Han vant kampen via TKO i tredje runde. Garbrandt møtte Henry Biones 11. juli 2015, ved UFC 189. Garbrandt vant kampen ved enstemmig dommeravgjørelse.
Garbrandt skulle møte John Lineker den 21. februar 2016 på UFC Fight Night 83, men Lineker fikk denguefeber og ble erstattet av Augusto Mendes. Garbrandt vant kampen via TKO i første runde.
Garbrandt møtte ubeseirede Thomas Almeida den 20. august 2016, på UFC 202. Han vant kampen via TKO i åpningsminuten av første runde.
Garbrandt møtte deretter bantamvektmesteren Dominick Cruz den 30. desember 2016, på UFC 207. Garbrandt ble mester ved enstemmig dommeravgjørelse etter å ha slått ned Cruz ved flere anledninger og nesten klarte å gi ham nådestøtet i fjerde runde. Begge deltakerne ble tildelt Fight of the Night-prisen for deres opptreden.
I januar 2017 annonserte UFC at Garbrandt ville være en av trenerne på The Ultimate Fighter 25 mot tidligere UFC bantamvektmester (og tidligere Team Alpha Mann-lagkamerat)
T.J. Dillashaw, og det var forventet at de to skulle bokse mot hverandre den 8. juli 2017, på UFC 213. Men kampen ble avlyst den 23. mai etter at Garbrandt fikk en ryggskade. Kampen fant til slutt sted den 4. november 2017, ved UFC 217. Garbrandt tapte kampen ved knockout i andre runde og mistet beltet i bantamvektklassen. Det ble hans første profesjonelle MMA-tap.
Garbrandt møtte T.J. Dillashaw i en omkamp for UFCs bantamvektstittel 4. august 2018, på UFC 227 Han tapte kampen via TKO i første runde.
Storglomvassdammen

Storglomvassdammen er en steinfyllingsdam i Meløy kommune i Nordland fylke. Dammen ble bygget i perioden 1993 til 1998 av Statkraft i forbindelse med kraftutbyggingen ved Svartisen.
Dammen er ca. 820 meter lang, 126 meter høy og 365 meter tykk i bunnen og har et volum på 5,3 millioner kubikkmeter stein og grus. Dammen har en kjerne av asfalt. Det var Kolo Veidekke som la asfaltkjernen på prosjektet. Bredden på asfaltkjernen er 0,95-0,50 m. På begge sider av asfaltkjernen er det lagt filtermasse og brukt en 0-60 mm morenemasse.
Storglomvatnet som dammen demmer opp er Norges 52. største innsjø og har en overflate på 28,59 kvadratkilometer. Den demmer opp et magasin på 3,5 milliarder m³.
Anaphlocteis

Utseende

Middelsstore (ca. 10 millimeter), lange og smale, blanke, mørke praktbiller. Pronotum er bredt, sidene buede eller vinklet, dekkvingene litt innsnevrede i midten.

Utbredelse

Slekten er kjent fra det sentrale og sørlige Afrika.
Jonny Dunders elektriska Circus

Jonny Dunders elektriska Circus er et konsertalbum med Stefan Sundström, utgitt den 15. april 2011. Albumet ble innspilt i Debaser i Stockholm.
Fjågesund

Fjågesund er ei bygd i Kviteseid kommune i Telemark. Navnet Fjågesund betyr «det vakre, blide sundet».

Geografi

Fjågesund ligger ved den vestre enden av Flåvatn og ved Straumen, sundet som forbinder Kviteseidvatn i nordvest med Flåvatn i sørøst. Bygda ligger dermed midtveis ved Telemarkskanalen, vannveien som går fra Dalen i vest til Skien i øst. Fjågesund omfatter også Bergstod, som strekker seg langs sørsida av Flåvatn.
Et landemerke i bygda er den 300 meter høye fjellveggen vest i bygda, tilhørende fjellet Ånås.

Historie

Trolig har det vært bosetninger i Fjågesund i minst 5000 år. Det eldste oldtidsfunnet fra Fjågesund, som også er det eldste i Kviteseid, er en tynnakket flintøks, datert til 3500 f.Kr. til 2800 f.Kr. I tillegg er det funnet en skafthulløks, noe som tyder på jordbruk i alle fall fra bronsealderen av.
Også Fjågesund gård er svært gammel. Ut fra beliggenhet, størrelse og dateringen av øvrige gårder i herredet, har det blitt anslått at gården må ha blitt ryddet en gang i perioden 1 - 550 e.Kr. eller enda tidligere. Gården var tidligere den største i herredet, og strakte seg opprinnelig fra Kviteseid i vest til Tørdal i sør. Blant annet ble trolig Kviteseid gård og Kviteseid gamle kirke bygd på grunn fra Fjågesund. Gammel er også gården Østenå på motsatt side av sundet, som kan ha blitt fraskilt Fjågesund en gang i vikingtida. På Østenå har samme slekta vært bosatt i minst 350 år.
Fjågesund har egen kirke, innviet i 1916. Bygda hadde egen skole frem til 2007, samt landhandel frem til 2010. Fra 1883 til 1991 var det også et postkontor i bygda, med postnummer 3852.
Cammag

Cammag er et gammelt lagspill fra Man. Det er tilsvarende med irske hurling og er beslektet med det skotske spillet shinty. Det var i sin tid det mest populære og utstrakte lagspillet på Man, men gikk sterkt tilbake rundt 1900 etter at fotballen kom til landet. I den siste tiden har cammag blitt gjenopplivet som en del av nasjonal selvfølelse.
Cammag involverer en kølle (cammag) og en ball (crick) og spilles med alt fra fire personer til flere hundre. Tidvis var hele byer og landsbyer som deltok, eller spilte mot hverandre. Kølla kan være en hvilken som helst kølle som var bøyd i enden, og er formgivet tilsvarende til caman i shinty, begge er ulik den irske camán som ikke har et kølleblad.
Det manske ordet Cammag som i moderne skotsk-gælisk og irske camán er avledet fra det gæliske rotordet cam i betydningen «bøyd». Ballen kan være laget av kork eller tre. En cammang av gulltorn, om den har passende størrelse og form, var en meget verdsatt eiendel. Gamle nedtegnelser forteller at den tidvis var dekket av tøy eller lær for å gjøre den mindre smertefull å bli truffet.
Kampsesongen for cammag begynner på wrendagen, 26. desember, og ble tradisjonelt kun spilt av menn (i alle aldre) i løpet av vinteren. I dag ser man at også kvinner deltar på samme lag som menn. Corris's Close (i dag Athol Street) var hovedbanen i byen Peel. I dag er årlige kamper med cammag i den symboltunge landsbyen St Johns hvor også Tynwald-dagen markeres hvert år.
Sørlandske Korverksted

Sørlandske Korverksted ble stiftet i februar 1983. Sørlandske Korverksted var et blandet kor og hadde som formål å arbeide med korsang på et høyt musikalsk og kunstnerisk nivå. Koret var et regionkor for Agder, og skulle primært rekruttere korsangere fra Agder fylkene.
Koret ble stiftet etter et korseminar med dirigent Per Oddvar Hildre. På seminaret deltok kor fra begge agderfylkene. Hildre var dirigent for koret frem til 1991. Korets organist og en av ildsjelene bak korsatsingen var Per Inge Almås.
Koret utgav flere plater og holdt flere konserter. Koret ble oppløst i 2010.

Arkivet

Arkivet etter Sørlandske Korverksted befinner seg på Kuben i Arendal. Arkivet inneholder styredokumenter, saksarkiv, utklippsbok og CD-plater.
St. Johanneslogen Corona Borealis

St. Johanneslogen Corona Borealis er en frimurerlosje i Den Norske Frimurerorden (St. Johannesloge nr. 37) som ble opprettet den 21. november 1982 i Harstad.
Harstad broderforening ble grunnlagt under St. Johanneslogen Stella Polaris den 7. mars 1926. Den 19. februar 1956 ble den opphøyd til deputasjonsloge.
Den Norske Frimurerordens Stormester besluttet i Det Høye Råds møte den 27. mai 1982 at deputasjonslogen skulle bli en selvstendig loge. Dette skjedde 21. september samme år.
Bohuslän Big Band

Bohuslän Big Band er et helprofessjonelt storband fra Göteborg i Sverige. Bandet var i starten et militært orkester. Under navnet Big Sound tok bandet utfordringen fra de store amerikanske orkestre som turnerete rundt i Europa. Noen av musikere, arrangører og komponister som har besøkt bandet i løpet av årene kan nevnes Bob Mintzer, Lew Soloff, Viktoria Tolstoy, Jojje Wadenius, Kenny Wheeler, Bengt-Arne Wallin, Maria Schneider og Avishai Cohen. Som den første svenske storbandet kom Bohuslän Big Band på en tur til Japan og Kina i 2001, og returnerte til Japan i 2003 og 2008. Andre turer har gått til England, Skottland, Danmark, Tyskland, Egypt, og til Washington D.C. for konserter på House of Sweden og Kennedy Center. I 2007 tok bandet et steg fremover med det nære samarbeidet med Nils Landgren som kunstnerisk leder.
International Golf Federation

International Golf Federation (IGF) er anerkjent av Den internasjonale olympiske komité som det internasjonale olympiske idrettsforbundet for golf. Forbundet har 125 medlemsorganisasjoner fra 118 land.
IGF har sin historie tilbake til 1958, da World Amateur Golf Council ble stiftet for å fremme den internasjonale utviklingen av golfsporten. Forbundet fikk sitt nåværende navn i 2003, og etablerte en olympisk komité i 2008 for å drive arbeidet med å få golf på programmet i De olympiske leker i 2016.
IGF har en mindre rolle enn de fleste andre internasjonale idrettsforbundene i den olympiske bevegelse. For det første er IGF ikke øverste myndighet og regelgiver for golfsporten. Denne rollen er ivaretatt av R&A og USGA i fellesskap. For det andre er IGF ikke ansvarlig for organiseringen av profesjonell golf. Denne rollen ivaretas normalt av PGA-er i hvert land.
Golf var på programmet i De olympiske leker i 1900 og 1904, og vil igjen være på programmet i 2016, i regi av IGF.
Cimber

Historie

Da Cimber Sterling den 3. mai 2012 ble erklært konkurs, drev selskapet blant annet opp til 30 daglige flyginger til primært Nord- og Øst-Europa fra København lufthavn på vegne av Scandinavian Airlines (SAS), med fire eksemplarer av Bombardier CRJ-200. Denne avtalen ble av konkursboets kurator, advokatfirmaet Kromann Reumert, forlenget til 16. mai da dette var en overskuddsgivende virksomhet.
16. mai ble det offentliggjort at flere deler av konkursboet etter Cimber Sterling var blitt solgt, blant annet ACMI-avtalen med SAS. Kjøperne av SAS-avtalen var de tidligere toppsjefene i Cimber Sterling, Jørgen Nielse,n som er sønn av Cimber Airs stifter Ingolf Nielsen, den tidligere juridiske direktøren Alex Dyrgaard, samt flyselskapets tidligere administrerende direktør Jacob Krogsgaard. Avtalen innebar at de 114 ansatte fortsatte i Cimber A/S. Samtidig underskrev SAS og Cimber A/S en forlengelse av avtalen gjeldende til sommeren 2014. Cimber hadde ingen planer om å starte opp flyginger under eget navn, men ville åpenbart fokusere på operasjoner for andre selskaper.